**Maršrutētāju antenu un to daļu klasificēšana un klasifikācijas koda noteikšana atbilstoši kombinētajai nomenklatūrai**

Antenas maršrutēšanas aparātiem, kas tiek konfigurēti saziņai lokālajos tīklos (LAN) un/vai teritoriālajos tīklos (WAN), ciktāl šīs antenas nav pielīdzināmas antenām radiotelegrāfa vai radiotelefona aparātiem, klasificējamas kombinētās nomenklatūras apakšpozīcijā 8517 70 19.

**Latvijas Republikas Senāta**

**Administratīvo lietu departamenta**

**2022.gada 29.decembra**

**SPRIEDUMS**

**Lieta Nr. A420186016, SKA-12/2022**

[ECLI:LV:AT:2022:1229.A420186016.7.S](https://manas.tiesas.lv/eTiesasMvc/nolemumi/pdf/495176.pdf)

Tiesa šādā sastāvā: senatori Diāna Makarova, Valters Poķis, Līvija Slica

rakstveida procesā izskatīja administratīvo lietu, kas ierosināta, pamatojoties uz SIA „Mikrotīkls” pieteikumu par Valsts ieņēmumu dienesta 2016.gada 29.janvāra lēmuma Nr. 22.9-1/723 atcelšanu daļā, sakarā ar SIA „Mikrotīkls” kasācijas sūdzību par Administratīvās apgabaltiesas 2018.gada 12.februāra spriedumu.

**Aprakstošā daļa**

[1] Pieteicēja SIA „Mikrotīkls” laika posmā no 2013.gada 7.janvāra līdz 2014.gada 27.oktobrim ar muitas deklarācijām pieteica muitas procedūrai – laišana brīvā apgrozībā – preces: maršrutētāju antenas un to daļas, deklarējot tās vienā pozīcijā ar kombinētās nomenklatūras (turpmāk – KN) un Kopienas integrētā tarifa (turpmāk – TARIC) kodu 8517 70 11 90: telefonu aparāti, ieskaitot telefonus šūnu tīkliem vai citiem bezvadu tīkliem; citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls), izņemot pārraides vai uztveršanas aparātus, kas minēti pozīcijā 8443, 8525, 8527 vai 8528: - daļas: -- visu veidu antenas un reflektori; daļas, kas izmantojamas kopā ar šiem izstrādājumiem: --- antenas radiotelegrāfa vai radiotelefona aparātiem: ---- pārējie. Precēm piemērota ievedmuitas nodokļa pamatlikme 0 procentu apmērā.

Ar Valsts ieņēmumu dienesta 2016.gada 29.janvāra lēmumu (ar 29.februāra lēmuma Nr. 22.9-1/1490 grozījumiem) tā pārsūdzētajā daļā pieteicējai par norādītajām precēm aprēķināts muitas nodokļa un pievienotās vērtības nodokļa pamatparāds, kā arī soda nauda un nokavējuma nauda.

Lēmumā norādīts, ka, vērtējot pieteicējas maršrutētāju pamatīpašības (datortīkla aparāti), KN pozīcijas 8517 uzbūvi un Pasaules Muitas organizācijas Harmonizētās preču aprakstīšanas un kodēšanas sistēmas (turpmāk – HS) pozīcijas 8517 skaidrojumus kopsakarā, jāsecina, ka HS skaidrojumi maršrutētāju definē kā atsevišķu aparātu, kas tiek konfigurēts lietošanai lokālajos tīklos (LAN) un/vai teritoriālajos tīklos (WAN), un ka tie ir citādi sakaru aparāti HS nozīmē. HS nošķir maršrutētājus no radiotelegrāfa vai radiotelefona aparātiem, televīzijas, radiofonijas, mobilajiem telefoniem, radiolokācijas aparātiem u. c. Tādējādi Pasaules Muitas organizācija ir izslēgusi maršrutētājus no radiotelegrāfa un radiotelefona aparātu klāsta; maršrutētāji ir „citādi sakaru aparāti, kas tiek konfigurēti lietošanai lokālajos tīklos (LAN) un/vai teritoriālajos tīklos (WAN)” HS un arī KN izpratnē.

[2] Pieteicēja Valsts ieņēmumu dienesta lēmumu pārsūdzēja.

Administratīvā apgabaltiesa ar 2018.gada 12.februāra spriedumu pieteikumu noraidīja. Tiesa atzina par pareizu Valsts ieņēmumu dienesta secinājumu, ka lietā piemērojams HS pozīcijas 8517 skaidrojumu II sadaļas (F) punkts, tādēļ strīdus precēm nav piemērojams KN un TARIC kods 8517 70 11 90 kā radiotelefonu daļām. Antenas maršrutētājiem un to daļas ir klasificējamas ar KN kodu 8517 70 19. Tiesa secināja, ka HS skaidrojumi nenonāk pretrunā ar KN skaidrojumiem kodam 8517 62 00. Uz to, ka radiotelefona vai radiotelegrāfa aparātus KN izdala kā atsevišķu aparātu, norāda, piemēram, arī KN skaidrojumi KN kodam 8517 69 39 un kodam 8517 69 90. Papildus, izvērtējot Eiropas Savienības dalībvalstu muitas iestāžu izdotās saistošās izziņas par tarifu, tiesa konstatēja, ka arī citu dalībvalstu muitas iestādes antenas maršrutētājiem, kā arī to daļas klasificē ar KN kodu 8517 70 19.

[3] Pieteicēja par apgabaltiesas spriedumu iesniedza kasācijas sūdzību, turpinot uzturēt viedokli, ka lietā nepareizi interpretētas Komisijas 2013.gada 4.oktobra Īstenošanas regulas (ES) Nr. 1001/2013, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (turpmāk – Īstenošanas regula), kombinētās nomenklatūras attiecīgās pozīcijas. Šāda viedokļa pamatošanai kasācijas sūdzībā norādīti turpmāk minētie argumenti.

[3.1] Tiesas secinājumi ir pretrunā ar KN Vispārīgā interpretācijas 3.noteikuma a) piezīmi, KN XVI sadaļas 2.punkta b) piezīmi, KN un TARIC 8517 62 00 90 un 8517 70 11 90 apakšpozīciju ierakstiem, Eiropas Komisijas pieņemtajiem Eiropas Savienības KN skaidrojumiem, Eiropas Savienības Tiesas judikatūru, kā arī Valsts ieņēmumu dienesta izdotajām saistošajām izziņām par tarifu, saskaņā ar kurām datu pārraides iekārtas, kurām antena ir neatņemama sastāvdaļa, ir klasificētas ar kodu 8517 62 00 90. Tiesa šīs izziņas nevērtēja, kā arī neanalizēja KN apakšpozīcijas 8517 62 00 zemāka līmeņa apakšpozīciju ierakstus, kas ir pamatkritērijs datu pārraides iekārtu un to funkcionālu sastāvdaļu klasifikācijai. No KN apakšpozīcijas 8517 62 00 zemāka līmeņa apakšpozīciju 8517 62 00 10 un 8517 62 00 90 ierakstiem redzams, ka šī apakšpozīcija nenodala maršrutētājus no radiotelegrāfijas un radiotelefonijas raidaparatūras. Šīs apakšpozīcijas zemāka līmeņa apakšpozīciju ieraksti nodala tikai radiotelegrāfa vai radiotelefonu raidaparatūru, kas tiek izmantota civilajā aviācijā, no pārējām sakaru iekārtām, kas veic datu uztveršanas, konversijas un pārraides funkciju un šīm pazīmēm atbilst un attiecīgi šajā grupā (8517 62 00 90) ietilpst gan maršrutētāji, gan radiotelegrāfa vai radiotelefonu raidaparatūra, kas netiek izmantota civilajā aviācijā.

[3.2] KN Vispārīgā interpretācijas 3.noteikuma a) piezīme noteic, ka priekšroku dod pozīcijai, kurā ir konkrētāks preces apraksts, nevis pozīcijām, kurās preces apraksts ir vispārīgāks. Līdzīgi arī HS vispārīgās interpretācijas 3.noteikums paredz: ja, piemērojot 2.noteikuma b) punktu, vai cita iemesla dēļ preces pēc pirmā acu uzmetiena var klasificēt divās vai vairākās pozīcijās, priekšroku dod pozīcijai, kurā ir konkrētāks preces apraksts, nevis pozīcijām, kurām preces apraksts ir vispārīgāks.

KN apakšpozīcija 8517 62 00 90 vienlaikus aptver gan maršrutētājus, gan radiotelegrāfa vai radiotelefona aparatūru, kas netiek izmantota civilajā aviācijā. Tādējādi konkrētāks un specifiskāks preču apraksts rodams KN pozīcijā 8517 70 11, nevis Valsts ieņēmumu dienesta norādītajā vispārīga apraksta KN pozīcijā 8517 70 19.

[3.3] HS skaidrojumu G („Citādi sakaru aparāti”) punktā piemēru veidā ietvertais sakaru iekārtu uzskaitījums un apraksts faktiski atbilst KN skaidrojumu apakšpozīcijai 8517 62 00 norādītajam sakaru iekārtu uzskaitījumam. Vienlaikus no skaidrojumiem izriet, ka tie detalizētāk un plašāk apraksta šajā apakšpozīcijā ietilpstošās preces. HS F sadaļas skaidrojumi pozīcijai 8517 neaptver, un tajos ietvertais apraksts nav attiecināms uz visu radiotelegrāfa vai radiotelefonu raidaparatūras preču grupu kā tādu. HS F sadaļas skaidrojumi attiecas un apraksta tikai radiotelegrāfa vai radiotelefonu aparatūru ar atsevišķu (konkrēti noteiktu) funkciju, proti, radiotelegrāfa vai radiotelefonu aparatūru ar uztvērējaparatūras un raidaparatūras funkciju. Radiotelegrāfa vai radiotelefonu raidaparatūra nodrošina arī vēl daudzas citas funkcijas, tai skaitā maršrutēšanas, komutācijas u. tml. funkcijas, tādējādi uzskatāmi redzams, ka HS F sadaļas skaidrojumi neapraksta un neaptver visu radiotelegrāfa vai radiotelefonu raidaparatūras grupā iekļauto sakaru iekārtu klāstu.

[3.4] Tiesa nepamatoti atstājusi bez ievērības pieteicējas iesniegto eksperta atzinumu un muitas izziņas, kas ļauj ražotāja preci eksportēt citā Eiropas Savienības dalībvalstī un ir saistošas visām dalībvalstīm.

[4] Valsts ieņēmumu dienests rakstveida paskaidrojumā kasācijas sūdzību uzskata par nepamatotu.

[5] Senāts vērsās Eiropas Savienības Tiesā, uzdodot prejudiciālo jautājumu, vai KN, kas ietverta Eiropas Padomes 1987.gada 23.jūlija regulas (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā, kurš grozīts ar Komisijas 2012.gada 9.oktobra Īstenošanas regulu (ES) Nr. 927/2012 un Komisijas 2013.gada 4.oktobra Īstenošanas regulu Nr. 1001/2013, ir interpretējama tādējādi, ka KN  apakšpozīcija 8517 70 11 var ietvert antenas maršrutēšanas aparātiem, kas tiek konfigurēti lietošanai lokālajos tīklos (LAN) un/vai teritoriālajos tīklos (WAN).

Eiropas Savienības Tiesa 2022.gada 20.oktobrī taisīja spriedumu C-542/21 ([ECLI:EU:C:2022:814](https://manas.tiesas.lv/eTiesasMvc/eclinolemumi/ECLI:EU:C:2022:814)).

[6] Pieteicēja sakarā ar Eiropas Savienības Tiesas spriedumu sniedza paskaidrojumus, norādot, ka nepiekrīt Eiropas Savienības Tiesas veiktajai antenu un to daļu klasifikācijai atbilstoši KN un TARIC kodam 8517 70 19 90 (saskaņā ar KN redakciju, kas bija spēkā līdz 2016.gada 31.decembrim) un uzskata, ka minētās preces saskaņā ar KN redakciju, kas bija spēkā līdz 2016.gada 31.decembrim, ir jāklasificē atbilstoši KN un TARIC kodam 8517 70 11 90.

**Motīvu daļa**

[7] Lietā ir strīds, atbilstoši kuram Īstenošanas regulas KN vispārīgajam interpretācijas noteikumam (*redakcijā, kas bija spēkā līdz 2016.gada 31.decembrim*) preces – maršrutētāju antenas un to daļas – ir klasificējamas un kāds klasifikācijas kods tām ir nosakāms.

[8] Preču klasifikācija Eiropas Savienībā notiek atbilstoši Padomes 1987.gada 23.jūlija regulai Nr. 2658/87 par tarifu un statistikas nomenklatūru un kopējo muitas tarifu (turpmāk – regula Nr. 2658/87).

Regulas Nr. 2658/87 12.pants noteic, ka Komisija katru gadu ar regulu apstiprina kombinēto nomenklatūru galīgā redakcijā ar atbilstošajām autonomajām un līgtajām kopējā muitas tarifa nodokļa likmēm, kurās ņemti vērā Padomes vai Komisijas noteiktie pasākumi. Minētā regula publicējama Eiropas Kopienu Oficiālajā Vēstnesī līdz 31.oktobrim un piemērojama no nākamā gada 1.janvāra.

Laikā, kad pieteicēja ieveda strīdus preces, bija apstiprināta Komisijas 2012.gada 9.oktobra Īstenošanas regula Nr. 927/2012, ar ko groza I pielikumu Padomes regulā (EEK) Nr. 2658/87 par tarifu un statistikas nomenklatūru un kopējo muitas tarifu, un Komisijas 2013.gada 4.oktobra Īstenošanas regula Nr. 1001/2013, ar ko groza I pielikumu Padomes regulā (EEK) Nr. 2658/87 par tarifu un statistikas nomenklatūru un kopējo muitas tarifu. Tās 85.nodaļā „Elektroierīces un elektroiekārtas un to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi” minētas šādas pozīcijas:

|  |  |  |  |
| --- | --- | --- | --- |
| KN kods | Apraksts | Līgtā nodokļu likme (%) | Papildu mērvienība |
| (1) | (2) | (3) | (4) |
| 8517 | Telefonu aparāti, ieskaitot telefonus šūnu tīkliem vai citiem bezvadu tīkliem; citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls), izņemot pārraides vai uztveršanas aparātus, kas minēti pozīcijā 8443, 8525, 8527 vai 8528 |  |  |
|  | –  telefonu aparāti, ieskaitot telefonus šūnu tīkliem vai citiem bezvadu tīkliem |  |  |
| [..] |  |  |  |
| 8517 62 00 | – –  iekārtas balss, attēlu vai citu datu uztveršanai, konversijai un pārraidei vai reģenerācijai, ieskaitot komutācijas un maršrutēšanas aparātus | bez nod. | — |
| 8517 69 | – –  citādi |  |  |
| [..] |  |  |  |
| 8517 70 | –  daļas |  |  |
|  | – –  visu veidu antenas un reflektori; daļas, kas izmantojamas kopā ar šiem izstrādājumiem |  |  |
| 8517 70 11 | – – –  antenas radiotelegrāfa vai radiotelefona aparātiem | bez nod. | — |
| [..] |  |  |  |
| 8517 70 19 | – – –  citādi | 3,6 | — |

Pieteicēja strīdus preces klasificēja KN  pozīcijas 8517 apakšpozīcijā 8517 70 11 90. Savukārt Valsts ieņēmumu dienests strīdus precēm piemēroja KN pozīcijas 8517 apakšpozīciju 8517 70 19 90.

Lietā nav strīda par KN XVI sadaļas 2.piezīmes b) punkta piemērošanu, proti, ka strīdus preces ir jāklasificē kā bezvadu tīkla aparātu daļas atbilstoši HS kodam 8517 70. Strīds ir par KN koda 8.zīmi (apakšpozīcija ar trīs defisēm), proti, par to, vai maršrutētāju antenas jāklasificē ar kodu:

1) 8517 70 11: Telefonu aparāti, ieskaitot telefonus šūnu tīkliem vai citiem bezvadu tīkliem; citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls), izņemot pārraides vai uztveršanas aparātus, kas minēti pozīcijā 8443, 8525, 8527 vai 8528: - daļas: -- visu veidu antenas un reflektori; daļas, kas izmantojamas kopā ar šiem izstrādājumiem: --- antenas radiotelegrāfa vai radiotelefona aparātiem; vai arī

2) 8517 70 19: Telefonu aparāti, ieskaitot telefonus šūnu tīkliem vai citiem bezvadu tīkliem; citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls), izņemot pārraides vai uztveršanas aparātus, kas minēti pozīcijā 8443, 8525, 8527 vai 8528: - daļas: -- visu veidu antenas un reflektori; daļas, kas izmantojamas kopā ar šiem izstrādājumiem: --- citādi.

Līdz ar to lietā jānoskaidro, vai antenas maršrutēšanas aparātiem jāklasificē kā antenas radiotelegrāfa vai radiotelefona aparātiem vai antenas citiem aparātiem, kas klasificējamas KN pozīcijā 8517.

[9] Atbilstoši HS pozīcijas 8517 skaidrojumu II sadaļas F punktā noteiktajam radiotelefonijas un radiotelegrāfijas raidaparatūra un uztvērējaparatūras grupā ir iekļauti: 1) radiotelefonijas un radiotelegrāfijas līnijaparāti (raidītāji, uztvērēji un raidītāji uztvērēji); Dažāda veida aparāti, ko pamatā izmanto lielās instalācijās, iekļauj īpašas, piemēram, slepenības ierīces (piemēram, spektra invertorus), multipleksa ierīces (izmanto vairāk nekā divu ziņojumu vienlaicīgai nosūtīšanai) un noteikta tipa uztvērējus, ko sauc par „dalītajiem uztvērējiem” un kas izmanto dažādas uztveršanas metodes, lai novērstu signāla vājināšanos; 2) radioraidītāji un radiouztvērēji vairāku valodu konferenču sinhronajai tulkošanai; 3) automātiskie raidītāji un īpaši uztvērēji avārijas signālu sūtīšanai no kuģiem, lidaparātiem utt.; 4) telemetrijas signālu raidītāji, uztvērēji vai raidītāji/uztvērēji; 5) radiotelefonijas aparāti, ieskaitot radiotelefonijas uztvērējus motorizētiem transportlīdzekļiem, kuģiem, lidaparātiem, vilcieniem utt.; 6) portatīvie uztvērēji, parasti darbināmi ar bateriju, piemēram, portatīvie uztvērēji izsaukšanai, brīdināšanai vai peidžeru sistēmas uztvērēji.

Savukārt atbilstoši HS pozīcijas 8517 skaidrojumu II sadaļas G punktam – Citādi sakaru aparāti – šajā grupā ir iekļauti aparāti, kas nodrošina savienojumu ar vadu vai bezvadu sakaru tīklu vai balss vai citu skaņu, attēlu vai citu datu pārraidīšanu vai uztveršanu šādos tīklos. Sakaru tīkli iekļauj arī augstfrekvences sakaru sistēmas, ciparu sakaru sistēmas un šādu sistēmu kombinācijas. Šīs sistēmas var konfigurēt, piemēram, kā publiskas komutācijas telefonu tīklus, lokālos tīklus (LAN), pilsēttīklus (MAN) un teritoriālos tīklus (WAN) ar patentētu vai atvērtu arhitektūru. Šajā grupā ir iekļautas: 1) tīkla saskarnes kartes (piemēram, *Ethernet* saskarnes kartes); 2) modemi (kombinēti modulatori un demodulatori); 3) maršrutētāji, tilti, centrmezgli, atkārtotāji un kanāls – kanāls adapteri; 4) multipleksoru un saistītais līnijas aprīkojums (piemēram, raidītāji, uztvērēji vai elektrooptiskie pārveidotāji; 5) kodētāji (datu kompresori/dekompresori), kas var pārraidīt un uztvert ciparu informāciju; 6) impulsa un toņa pārveidotāji, kas impulsa signālus pārveido toņa signālos.

[10] Eiropas Savienības Tiesa 2022.gada 20.oktobra spriedumā C-542/21, sniedzot atbildes uz Senāta uzdotajiem prejudiciālajiem jautājumiem, norādīja, ka jēdziens „radiotelefona vai radiotelegrāfa aparāti” KN pozīcijas 8517 izpratnē neietver „maršrutēšanas aparātus”. Proti, pirmām kārtām, šie aparāti ir klasificēti KN apakšpozīcijā 8517 62 00. Otrām kārtām, „radiotelefona vai radiotelegrāfa sakaru uztvērējaparatūra” attiecīgā gadījumā ir klasificējama vai nu KN apakšpozīcijā 8517 69 31 („portatīvie uztvērēji izsaukšanai, brīdināšanai un peidžeru sistēmas uztvērēji”), vai arī apakšpozīcijā 8517 69 39 („citādas”), turpretī citādi radiotelefona vai radiotelegrāfa aparāti, ar kuriem tostarp nodrošina balss, attēla vai citu datu pārraides funkcijas, ietilpst KN apakšpozīcijā 8517 69 90. Šos konstatējumus apstiprina KN skaidrojumi. Proti, KN skaidrojumos apakšpozīcijai 8517 62 00 otrās daļas 6.punktā ir minēti „maršrutētāji”, savukārt KN skaidrojumos apakšpozīcijām 8517 69 39 un 8517 69 90 katrā ir ietverts to radiotelefona vai radiotelegrāfa aparātu saraksts, ar kuriem nodrošina attiecīgi balss, attēla vai citu datu uztveres funkcijas un balss, attēla vai citu datu pārraides funkcijas. Tāpat HS skaidrojumu pozīcijai 8517 II sadaļas F punktā ir minēta „radiotelefonijas un radiotelegrāfijas raidaparatūra un uztvērējaparatūra” un G punktā – „citādi sakaru aparāti”, un tie aprakstīti kā „aparāti, kas nodrošina savienojumu ar vadu vai bezvadu sakaru tīklu (tāds kā lokālais vai teritoriālais tīkls) vai balss vai citu skaņu, attēlu vai citu datu pārraidīšanu vai uztveršanu šādos tīklos”, kuru vidū G punkta 3.apakšpunktā ir minēti „maršrutētāji”. Ņemot vērā, ka KN apakšpozīciju 8517 70 11 nevar interpretēt tādējādi, ka tā ietver antenas maršrutēšanas aparātiem, ciktāl šīs antenas nav pielīdzināmas „antenām radiotelegrāfa vai radiotelefona aparātiem”, pakārtotā KN apakšpozīcija 8517 70 19 ir jāinterpretē tādējādi, ka minētās antenas ietilpst pēdējā minētajā apakšpozīcijā.

Līdz ar to Tiesa atzina, ka KN apakšpozīcija 8517 70 11 ir jāinterpretē tādējādi, ka tā neietver antenas maršrutēšanas aparātiem, kas tiek konfigurēti saziņai lokālajos tīklos (LAN) un/vai teritoriālajos tīklos (WAN) (*sprieduma 29.–33.punkts*).

[11] Tādējādi no Eiropas Savienības Tiesas sniegtās KN interpretācijas izriet skaidra atbilde, ka KN apakšpozīcija 8517 70 11 neietver antenas maršrutēšanas aparātiem, kas tiek konfigurēti saziņai lokālajos tīklos (LAN) un/vai teritoriālajos tīklos (WAN). Antenas maršrutēšanas aparātiem, ciktāl šīs antenas nav pielīdzināmas antenām radiotelegrāfa vai radiotelefona aparātiem, klasificējamas KN apakšpozīcijā 8517 70 19. Līdz ar to atbilstoši Eiropas Savienības Tiesas spriedumā norādītajam pieteicējas deklarētās strīdus preces ir klasificējamas ar KN kodu 8517 70 19, kā to pareizi ir atzinusi apgabaltiesa. Pieteicējas atšķirīgais viedoklis un nepiekrišana Eiropas Savienības Tiesai nevar būt pamats neņemt vērā Tiesas sniegto skaidrojumu un izdarītos secinājumus. Tāpēc pieteicējas argumenti, kuros ir pausts pretējs viedoklis, atzīstami par nepamatotiem. Savukārt atsauces uz citiem pieteicējas sagatavotajiem dokumentiem, nepaskaidrojot, kā šie dokumenti pamato tiesas pieļautos tiesību normu pārkāpumus, atzīstamas par neatbilstošām Administratīvā procesa likuma 328.panta pirmās daļas 6.punktam, saskaņā ar kuru kasācijas sūdzībā jānorāda, kādas tiesību normas tiesa ir pārkāpusi un kā ir izpaudies šis pārkāpums.

[12] Kasācijas sūdzībā norādīts, ka apgabaltiesa nav izvērtējusi Valsts ieņēmumu dienesta izdoto saistošo izziņu par tarifu un pieteikumu preces klasifikācijai, saskaņā ar kuru pieteicējas ražotās datu pārraides iekārtas klasificētas ar kodu 8517 70 11.

Pārbaudot minēto argumentu, Senāts konstatē, ka apgabaltiesa spriedumā ir pievienojusies pirmās instances tiesas spriedumam, savukārt pirmās instances tiesas spriedumā ir secināts, ka nav zināms, vai prece, par kuru izdota Valsts ieņēmumu dienesta 2015.gada 28.septembra saistošā izziņa par tarifu Nr. LV MP-15-40, ir tā pati prece, kas tiek vērtēta izskatāmajā lietā. Tādējādi, lai arī apgabaltiesa spriedumā atsevišķā punktā tieši tādiem vārdiem, kā to vēlas pieteicēja, nav vērtējusi dienesta izziņu, apgabaltiesa, pievienojoties pirmās instances tiesas spriedumam, pieteicējas argumentu par izziņu nav atstājusi bez ievērības. Turklāt, ievērojot gan to, ka atbilstoši tiesas konstatētajam nav zināms, vai prece, par kuru izdota Valsts ieņēmumu dienesta saistošā izziņa par tarifu, ir tā pati prece, kas ir vērtējama izskatāmajā lietā, gan to, ka atbilstoši Eiropas Savienības Tiesas 2022.gada 20.oktobra spriedumā C-542/2021 sniegtajai KN interpretācijai strīdus preces – maršrutētāju antenas un to daļas – ir klasificējamas ar KN kodu 8517 70 19, ir nepamatots pieteicējas arguments par tiesiskās paļāvības principa pārkāpumu.

[13] Visbeidzot, pieteicēja uzskata, ka apgabaltiesa ir paplašinājusi administratīvā akta pamatojumu, jo ir vērtējusi Valsts ieņēmumu dienesta iesniegtās citu Eiropas Savienības dalībvalstu muitas iestāžu saistošās izziņas par tarifu, taču šīs izziņas Valsts ieņēmumu dienesta lēmumā netika vērtētas.

Senāts savā praksē jau ir norādījis, ka par administratīvā akta pamatojumu ir atzīstami apstākļi, uz kuriem administratīvais akts ir balstīts, nevis pierādījumi par šiem apstākļiem. Pierādījumu vērtējuma atspoguļošana spriedumā nav uzskatāma par nepamatotu administratīvā akta paplašināšanu vai lēmuma pamatojuma maiņu (piemēram, *Senāta 2012.gada 9.novembra sprieduma lietā Nr. SKA-443/2012 (A42643408) 10.punkts, 2017.gada 7.novembra sprieduma lietā Nr. SKA-237/2017 (*[*ECLI:LV:AT:2017:1107.A420615511.2.S*](https://manas.tiesas.lv/eTiesasMvc/eclinolemumi/ECLI:LV:AT:2017:1107.A420615511.2.S)*) 5.punkts*).

Apgabaltiesa uz Eiropas Savienības dalībvalstu muitas iestāžu izdotajām saistošajām izziņām par tarifiem atsaukusies, vērtējot pieteicējas argumentus par vienlīdzības principu un par nepieciešamību nodrošināt vienveidīgu praksi, piemērojot Eiropas Savienības tiesības. Tāpēc pretēji pieteicējas norādītajam apgabaltiesa nav paplašinājusi administratīvo aktu un nav pieļāvusi procesuālus pārkāpumus.

[14] Ņemot vērā minēto, apgabaltiesas spriedums ir atstājams negrozīts, savukārt kasācijas sūdzība ir atzīstama par nepamatotu.

**Rezolutīvā daļa**

Pamatojoties uz Administratīvā procesa likuma 348.panta pirmās daļas 1.punktu un 351.pantu, Senāts

**nosprieda**

atstāt negrozītu Administratīvās apgabaltiesas 2018.gada 12.februāra spriedumu, bet SIA „Mikrotīkls” kasācijas sūdzību noraidīt.

Spriedums nav pārsūdzams.